《莺啼序 寿胡存齐》
宋代·赵文

初荷一番濯雨，锦云红尚卷。隘华屋、赋客吟仙，候望南极天远。

还报道、飘然紫气，山奇水胜都行遍。却归来领客，水晶庭院开宴。

窗户青红，正似京洛，按笙歌一片。似别有、金屋佳人，桃根桃叶清婉。

倚薰风、虬须正绿，人似玉手挼纨扇。算风流，只有蓬瀛，画图曾见。

谁知老子，正自萧然，于此兴颇浅。只拟问、金砂玉蕊，兔髓乌肝，偃月炉中，七还九转。

今来古往，悠悠史传，神仙本是英雄做，笑英雄、到此多留恋。

看看破晓耕龙，跨海骑鲸，千年依旧丹脸。

便教乞与，万里封侯，奈朔风如箭。又何似、广山一任，种竹栽花，棋局思量，墨池挥染。

天还记得，生贤初意，乾坤正要人撑拄，便公能安隐天宁肯。

待看佐汉功成，伴赤松游，恁时未晚。

作者简介：赵文（1239-1315），宋末元初文人。初名凤之，字惟恭，又字仪可，号青山，庐陵（今江西吉安）人。赵文为文天祥门人，并曾入其幕府参与抗元活动。赵文与刘辰翁父子亦交厚，辰翁对其非常推重，刘将孙亦与其结“青山社”，其结社情况现不详。